Drie renosterstropers, Jonathan Jeremy Perring (37), Keanon Terblanche (28) en Christo Shaun Swartz (30), is op 15 Julie 2021 in die Port Elizabeth-streekhof gevonnis.
Die Valke het op 21 Februarie 2021 inligting ontvang dat twee verdagtes op soek is na kopers vir 'n renosterhoring, met 'n straat waarde van ongeveer R500 000. Hulle het dadelik die voorval ondersoek en die twee verdagtes, Perring en Terblanche, op dieselfde dag gearresteer. Daar is beslag gelê op 'n renosterhoring, asook twee voertuie.
Die twee het daarna in die hof verskyn en hulle is op R10 000 borgtog elk vrygelaat. Na verdere ondersoek is Swartz op 11 Maart 2021 vasgetrek. Dit het aan die lig gekom dat Swartz glo die renosterhoring by sy werkgewer gesteel het en aan Perring en Terblanche verkoop het. Hy is ook later op R10 000 borgtog vrygelaat.
Die drie beskuldigdes het sedert hulle arrestasie talle maal weer in die hof verskyn en hulle is eindelik op 15 Julie gevonnis. Hulle is elk 'n boete van R150 000 opgelê of 30 maande tronkstraf, waarvan die helfte van die vonnis vir 5 jaar opgeskort is.